Návrh na vyslovenie súhlasu s prevodom vlastníctva majetku štátu v správe
Fondu detí a mládeže

I.časť - východiskový stav:

V minulom roku vláda SR prerokovala a Národná rada SR schválila koncepciu rozvoja fondu. Zámerom bolo reformovať Fond detí a mládeže (FDaM) tak, aby plnil funkcie, pre ktoré bol zriadený. Cieľom je  maximalizovať výnos z majetku, jeho efektívne využitie v prospech detí a mládeže, ako i zlepšenie postavenia FDaM pri realizácii jeho funkcií.
Koncepcia stanovuje dve základné línie budúcnosti fondu:
•	zefektívniť správu majetku 
•	upraviť právne postavenie fondu tak aby skutočne mohol plniť svoj účel
Zefektívnením správy majetku sa myslí odpredaj a následná kapitalizácia tej časti majetku, ktorý je nevyužiteľný k účelu fondu alebo takého majetku, ktorého správa je investične náročná. Cieľovým stavom je zúženie rozsahu spravovaného majetku na administratívne budovy a niektoré rekreačné zariadenia. Tento majetok musí byť právne vysporiadaný bez ďalších bremien z minulosti, aby jeho správa nebola len zachraňovaním pred právnymi spormi a technickými problémami, tak ako sa to deje v súčasnosti. Zámerom využitia je priama podpora detí a mládeže (prenájom kancelárskych priestorov resp. špeciálne projekty využitia rekreačných zariadení) ako i ďalší prenájom, pri ktorom je jediné kritérium čistý výnos. Pri hľadaní optimálnej formy pri transformácii Fondu detí a mládeže zadefinovalo MŠ SR okrem kritéria efektívnej správy majetku aj dve ďalšie podmienky: 
- silná kontrola pohybu s majetkom a finančnými prostriedkami
-	zabezpečenie vplyvu tých, pre ktorých je majetok určený – zástupcov mládežníckych a študentských organizácií.
Tento zámer sa podarilo naplniť vytvorením Nadácie mládeže Slovenska (NMS).  Založením Nadácie mládeže Slovenska došlo k vytvoreniu novej, transparentnej bázy správy majetku, nezaťaženej záväzkami a nevysporiadanými záležitosťami z minulosti, ktorá bude môcť ďalej a bez záväzkov realizovať zámer v pôvodnej „Koncepcii ďalšieho rozvoja FDaM.“ 

Vzhľadom na komplikovaný právny stav a reálnu šancu konkurzu, respektíve iných krokov znemožňujúcich realizáciu „Koncepcie“ zo strany bývalých nájomcov predložila Rada FDaM na zasadnutie vlády SR dňa 18. júla návrh na bezodplatný prevod približne 80% majetku FDaM na Nadáciu mládeže Slovenska (NMS). Vláda uznesením č. 714 previedla uvedenú časť majetku štátu v správe FDaM na NMS. 
Vláda SR ďalej uznesením č. 248/2001 z 15.3.2001 uložila ministrovi školstva posúdiť opodstatnenosť Fondu detí a mládeže a predložiť na rokovanie vlády návrh ďalšieho postupu. Ministerstvo školstva pripravilo a predkladá vláde SR zákon o likvidácii FDaM. Po vyrovnaní záväzkov Fond detí a mládeže vstúpi do likvidácie a likvidačný zostatok (zisk) bude opäť prevedený na NMS. V súvislosti s likvidáciou Fondu detí a mládeže predkladá Rada FDaM návrh na prevod akcií a.s. Hotely mládeže Slovakia a ochranných známok časopisov Včielka, Zornička na Nadáciu mládeže Slovenska. Ide o posledný majetok štátu v správe FDaM ktorý bol plánovaný na prevod do NMS. Vo Fonde detí a mládeže ostane iba majetok určený na vysporiadanie záväzkov (prípadný zisk z likvidačného zostatku bude podľa návrhu MŠ SR opäť prevedený na NMS). FDaM tak môže vstúpiť do likvidácie.

II. časť – prevod akcií a.s. Hotely mládeže Slovakia 

Vláda Slovenskej republiky na rokovaní 11.7.2001 prerokovala návrh postupu FDaM pri odplatnom prevode majetku obchodnej spoločnosti Hotely mládeže Slovakia, a. s. 
FDaM bol zriadený zákonom č. 189/1993 Z.z. v znení neskorších predpisov. Je právnickou osobou sui generis. Fond spravuje majetok vo vlastníctve Slovenskej republiky. Ide o majetok, ktorý je vymedzený v § 3 ods. 1  zákona a tvoria ho najmä: 
a)	veci a práva
b)	finančné prostriedky
c)	majetkové účasti na podnikaní fyzických a právnických osôb
d)	iné majetkové hodnoty
e)	záväzky
Dňa 31.12.1992 ministerstvo školstva založilo zakladateľskou listinou akciovú spoločnosť Hotely mládeže Slovakia, a.s. Základné imanie tejto spoločnosti tvoril nepeňažný vklad vo výške 500 mil. Sk  Predmetom nepeňažného vkladu zakladateľa bol všetok majetok slúžiaci na prevádzkovanie hospodárskych zariadení Hotely mládeže Slovakia, a.s. a Cestovnej kancelárie mládeže Slovenska, zrušenej bez likvidácie.
Dňa 09.01.1995 na valnom zhromaždení ministerstvo školstva ako zakladateľ a jediný akcionár HMS, a.s. bezodplatne previedlo 5 000 ks akcií na fond. Na valnom zhromaždení sa rozhodlo o vydaní 5 kusov hromadných akcií, pričom každá jedna hromadná akcia nahrádza 1000 kusov neverejne obchodovateľných listinných akcií znejúcich na meno s  menovitou hodnotou 100 000,- Sk, ktoré sa nachádzajú u akcionára. V súčasnej dobe je zaregistrovaný zoznam akcionárov týchto akcií na Stredisku cenných papierov SR. 
Hotely mládeže Slovakia, a.s. sú samostatnou právnickou osobou, ktorá je vlastníkom svojho majetku, pričom akcie HMS, a.s. sú v správe fondu, resp. akcionárske práva vykonáva fond. Vzhľadom na to, že na základe zákona č. 189/1993 Z.z. fond len spravuje majetok, akcie HMS, a.s. sú vo vlastníctve Slovenskej republiky podľa § 3 ods.1 písm. c) zákona. Nakladanie s majetkom HMS, a.s. patrí do výlučnej kompetencie orgánov tejto spoločnosti. Fond môže ovplyvniť nakladanie s  majetkom HMS, a.s. len prostredníctvom valného zhromaždenia spoločnosti, na ktorom realizuje výkon akcionárskych práv.
Majetok HMS, a.s. je súkromnej povahy a preto nepodlieha režimu zákona o veľkej privatizácii. Na druhej strane, ale fond v súlade s  § 6 ods. 4 písm. d) zákona o FDaM môže s predchádzajúcim súhlasom vlády SR vykonať prevod vlastníctva majetku, ku ktorému má právo správy na iné osoby a to na základe  §45 zákona č. 92/1991 Zb., čo znamená, že na základe predchádzajúceho súhlasu vlády SR fond môže previesť akcie HMS, a.s. na iné osoby.
Prevod akcií HMS, a.s., ktoré sú v správe fondu mimo obvyklého hospodárenia podľa  §6 ods.4 zákona č. 189/1993 Z. z. Tento spôsob predpokladá, že fond prevádzané akcie na plnenie svojich úloh nepotrebuje z dôvodu predpokladaného zániku v roku 2002. Vláda Slovenskej republiky udeľuje súhlas na prevod akcií podľa § 45 zákona č.92/1991 Zb. 

III. časť – prevod ochranných známok detských časopisov

Fond detí a mládeže v januári 2001 odkúpil ochranné známky časopisov Včielka a Zornička od dcérskej spoločnosti Hotely mládeže Slovakia a.s. Bratislava. Ochranné známky č.186566 - časopisu Zornička a č.186567 časopisu Včielka sú v registrácii Úradu priemyselného vlastníctva SR zapísané v triede 41 - vydavateľská činnosť, resp. vydávanie detského časopisu. Časopis Zornička je prvý slovenský časopis pre deti, ktorý vychádzal od r.1864 v Novom Sade. Od roku 1948 je to obrázkový časopis pre deti I. stupňa ZŠ. Pomáha deťom pri školskom vyučovaní. Jeho poslaním je podporovať výchovné ciele rodiny a školy a napomáhať pri realizácii výchovno-vzdelávacieho procesu. Zábavnou, ale pritom poučnou formou nadväzuje na školské osnovy jednotlivých vyučovacích predmetov. Časopis je koncipovaný tak, aby napriek tomu, že je určený deťom, mohli s ním pracovať i učitelia a výchovní pracovníci v družinách, školských kluboch, centrách voľného času, ako i školy s osobitnou starostlivosťou.
Obsahové zameranie časopisu je:
- formou metodických článkov, spracovaných veku primerane, vychovávať deti k plneniu si
  svojich povinností, dodržiavaniu školského poriadku a k zodpovednému vzťahu k učeniu,
- formou krátkych literárnych žánrov rozvíjať a usmerňovať osobnosť dieťaťa predovšetkým 
  v oblasti etiky a morálky,
- uspokojovať záujmy a potreby detí v oblasti vedy, spoločenskej výchovy, tvorby a ochrany
  životného prostredia, kultúrno-výchovnej činnosti, športu, jazykového vzdelávania a 
  rekreačnej zábavy. Podporovať a rozvíjať talenty detí. K tomu je zameraná najmä 
  Zorničkina knižnička a ďalšie príležitostné materiály,
- formou hier, súťaží, hlavolamov, kvízov a ďalších deťom blízkych žánrov rozvíjať 
  myslenie, vnímanie, pozornosť, pamäť, reč a obrazotvornosť detí,
- formou didaktických hier a vystrihovačiek rozvíjať zručnosť detí a podporovať v nich
  schopnosti a nadanie.

Časopis Včielka je určený deťom predškolského veku. Prvé číslo vyšlo v januári 1959 vo Vydavateľstve Smena. Je určený najmenším „čitateľom“ - deťom predškolského veku, ktoré ešte nevedia čítať, alebo sa to len učia. časopis je koncipovaný tak, aby mu malý čitateľ rozumel vo veľkej miere sám, ale rodičom a pedagógom ponúka spôsob, ako s dieťaťom nadviazať kontakt. Texty im zväčša čítajú dospelí - rodičia či starší súrodenci alebo pedagógovia. Predčítanie zasa rozvíja schopnosť počúvania a koncentrácie. Čitateľ-predškolák je vo veku od troch do šiestich prípadne do siedmich rokov. Vtedy je najzvedavejším tvorom na svete a jeho základnou túžbou je osvojiť si čo najväčšie množstvo vedomostí (to večné prečo), učí sa komunikovať, sústreďovať, prijímať informácie a učí sa pamätať si ich.
Časopis vedie svojich čitateľov, ktorí začínajú spoznávať reálny svet rozličnými informáciami a aj vlastnými rečovými definíciami vecí a javov. Jednotlivé strany sú koncipované tak, aby sa deti pobavili, ale aj učili hrou. Celkové grafické stvárnenie, zrozumiteľné ilustrácie i farebnosť časopisu, ponúkajú deťom kvalitný estetický zážitok. Pri zostavovaní jednotlivých čísiel redakcia pestrými, poučnými i zábavnými materiálmi, podporuje výchovno-vzdelávací proces: rozvíjanie poznania, jazykovej, literárnej, hudobnej i pracovnej výchovy. Popri literárnych príspevkoch je aj zdroj námetov. Stále rubriky budú uverejňované na rovnakých stranách, pre ľahšiu orientáciu v časopise.
Dlhodobou stratégiou vydávania časopisov vo Fonde detí a mládeže bolo vydávať kvalitný detský nekomerčný časopis s vyrovnaným  rozpočtom. Hlavným cieľom bolo zvýšenie kvality pri maximálne efektívnom finančnom hospodárení. Uvedený cieľ sa dosiahol,  náklad sa stabilizoval a pre ročník 2001/2002 sa obidva časopisy stabilne rozšírili o 4 listy. Dňa 2.10.2001 v súvislosti s pripravovanou likvidáciou FDaM Rada FDaM požiadala Správnu radu Nadácie mládeže Slovenska o vyjadrenie, či NMS bude pokračovať vo vydávaní časopisov.  Správna rada NMS na svojom zasadnutí dňa 25.10.2001 prijala uznesenie vyjadrujúce ochotu nadácie pokračovať ďalej vo vydávaní časopisov v súlade s koncepciou vydávania časopisov prijatou Fondom detí a mládeže. 
Vláda Slovenskej republiky č.248/2001 z 15.3.2001 uložila ministrovi školstva  posúdiť opodstatnenosť FDaM a predložiť na rokovanie vlády návrh ďalšieho postupu. Po rozhodnutí vlády SR z 18.júla 2001 - uznesenie č.714/2001 fond v súčasnom období realizuje   bezodplatný prevod majetku štátu v správe Fondu detí a mládeže na Nadáciu mládeže Slovenska. Zároveň bol predložený na medzirezortné pripomienkovanie návrh zákona o zrušení Fondu detí a mládeže. V zmysle § 6 ods.4 zákona č.189/1993 Z.z. a následných noviel sa prevod majetku štátu v správe FDaM vyžaduje súhlas vlády SR. 
Z uvedených dôvodov Rada Fondu detí a mládeže navrhuje bezdoplatný prevod ochranných známok detských časopisov Včielka a Zornička na Nadáciu mládeže SR.